Työministeriö arvioi keväällä, että oleskeluluvan saaneiden turvapaikanhakijoiden kuntapaikat eivät tule riittämään. Elokuun alkuun mennessä myönteisiä päätöksiä oleskeluvista oli tehty runsaat 3800. Kuntapaikkoja on yli 4000, ja ministeriön tavoite on 10 000.

Kuntapaikat kesäkuu 2016 Uusimaa: 963 (tavoite 2819)

Häme 146 (729)

Kaakkois-Suomi 95 (579)

Varsinais-Suomi: 245 (470)

Satakunta: 221 (251)

Pirkanmaa: 217 (789)

Keski-Suomi: 342 (663)

Pohjanmaa: 350 (714)

Etelä-Pohjanmaa: 90 (264)

Pohjois-Savo: 345 (285)

Etelä-Savo: 225 (144)

Pohjois-Karjala: 200 (211)

Pohjois-Pohjanmaa: 231 (887)

Kainuu: 130 (191)

Lappi: 265 (892) Yhteensä: 4065 (9882)

Migrin turvapaikkapäätökset 2016 Tilanne elokuun alussa: 3836 myönteistä päätöstä (24,6%)

6777 kielteistä päätöstä (34,8%)

3247 rauennutta hakemusta (27,7%)

1888 tutkimatta (12,8%)

Laukaan kunta Keski-Suomessa on päättänyt 40 kuntapaikasta oleskeluluvan saaneille turvapaikanhakijoille. Kunta on palkannut sosiaaliohjaajan huolehtimaan maahanmuuttoasioista. Myös asuntoja on tarjolla.

Laukaan paikoille ei ole tullut yhtään hakemusta.

– Olen alkanut tehdä markkinointityötä, ottanut yhteyttä vastaanottokeskuksiin, ja kertonut, että meillä on näitä paikkoja, sosiaaliohjaaja Mari Suominen.

Oleskeluluvan saaneet haluavatkin kaupunkeihin, erityisesti pääkaupunkiseudulle ja jossain määrin maakuntakeskuksiin.

Viitasaarella hiljattain oleskeluluvan saanut Noosmohammadin perhe on juuri tällainen. He katsovat kyllä kiinnostuneina videoita Laukaan asunnoista, mutta haluavat kaupunkiin.

– Haluamme asua suuressa kaupungissa koska siellä on muitakin afgaaneja ja oma kulttuuri. Siellä on myös helpompi ystävystyä kuin pienellä paikkakunnalla, sanoo Yalda Noosmohammad.

Koko Keski-Suomessa kuntapaikkoja on vajaat 350. Kysyntä ei kaiken kaikkiaan ole ollut vilkasta.

– Vain parikymmentä henkilöä on sijoittunut muualle kuin Jyväskylään, sanoo maahanmuuttoasiantuntija Arja Harmainen Keski-Suomen ELY-keskuksesta.

– Kyllä se haaste on, kannustaa hyödyntämään maaseutumaisempien paikkakuntien palveluja, hän jatkaa.

Pelkästään Keski-Suomen vastaanottokeskuksissa on tällä hetkellä vajaat 130 oleskeluluvan saanutta, jotka odottavat muuttoa.